Bjørgen: – Veldig privat å snakke om når jeg skal ha barn
– Det er klart at det er veldig privat å snakke om dette. Jeg merker at jeg er en offentlig person og at mange har en oppfatning av hva jeg skal gjøre ... VG treffer Marit Bjørgen etter innspillingen av gårsdagens Skavlan-program, der hun fortalte foran millioner av TV-seere at valget altså står mellom mer ski eller barn og at hun ikke har bestemt seg for hva hun går for. Ikke engang inni seg. VG Direkte: Følg sprintfinalene i Lahti fra klokken 14.30 Den dobbelte gullvinneren i Falun-VM kritiserer ikke alle dem som har en mening om hva hun skal gjøre. – Men det er viktig at jeg står i meg selv og føler hva jeg selv vil. – Og det er ingen selvfølge å få barn heller ...Marit Bjørgen blir 35 år om to helger. Hun har aldri lagt skjul på at hun gjerne vil ha egne barn. Skidronningen har i mange år vært samboer med tidligere verdensmester og olympisk mester i kombinert Fred Børre Lundberg. – Hvordan merker du at folk er opptatt av hva du velger? – Jeg har en følelse av at en kvinne skal føde barn – i hvert fall før hun kommer godt opp i 30-årene. – En mannlig løper ville aldri bli stilt dette spørsmålet? – Nei, akkurat! Det er litt verre for oss jentene. For det første skal vi føde barnet, og da er vi ute en sesong uansett. Det er ikke så enkelt - ting skal også fungere rundt deg. – Har du tenkt noe på å få barn og så komme tilbake som skiløper? – Nei, jeg har ingen tanker om det. – Hvordan ser du på å være en så stor kjendis? – Det er ikke noe problem, det er en del av gamet. Langrenn er stort i Norge. Det gir fordeler for både skiforbundet og oss utøverne. Derfor ligger alt til rette for at vi kan gjøre det godt. Det handler om å lære å leve med kjendistilværelsen. Noen ganger kunne jeg tenke meg å være helt anonym, men jeg ser også fordelene av det. Det viser hvor stort langrenn er hos oss.Neste vinter er det ingen mesterskap, så er det VM i Lahti og deretter OL i Sør-Korea i 2018. Mye kan tyde på at Marit Bjørgen tenker enten eller: slutte nå eller fortsette til 2018. – Det kan være slik ja. Tre år går fort! Det er det jeg har hatt i tankene med mine avtaler med samarbeidspartnerne, de går fram til 2018. – Men du er ikke bundet av det? – Nei, nei! Det viktigste for meg er at jeg har motivasjonen og vilje til å legge ned den jobben som trengs. Hvis jeg bare er villig til å gi 90 prosent, så kommer jeg til å ramle fort på resultatlistene. Det har jeg ikke lyst til. – Jeg må prate med meg selv om jeg fortsatt har den motivasjonen som trengs. – Men er det mulig for deg å sette seg nye mål? – Det er det! Neste sesong er det to tourer, så er det Lahti-VM og OL. Elizabeth Hartmann, daglig leder i kommunikasjonsbyrået Siste skrik og kjent ski-supporter, forklarer slik hvorfor det norske folk er så opptatt av Marit Bjørgens valg videre: – Marit er allemannseie. Hun er en del av folkesjelen. Alle skjønner at hvis hun legger opp, så er det for å få barn. Vi unner henne å få barn, men vi vil også gjerne ha henne i skisporet. Derfor er det mye følelser også for det norske folk når hun skal gjøre sitt viktige valg.– Men en mannlig skiløper må ikke svare på slike spørsmål på samme måte? – Nei, men mannen har heller ikke en biologisk klokke som tikker på samme måte. Han bør heller ikke legge opp for å få barn. Martin Johnsrud Sundby har en kone som tar seg av barna og tar støyten disse årene som Martin satser for fullt. – Det er ubarmhjertig for kvinnelige toppidrettsutøvere å måtte ta dette valget, men slik er det. Nasjonen vil ha gull og ære hele tiden, vi blir aldri mette. Samtidig unner vi Marit barn. Vi er jo så innmari glad i henne, sier Hartmann engasjert. – På NRK-serien om langrennsjentene så vi hvor glade tantebarna er i henne. Marit er tydeligvis et varmt menneske. Liv Grete Skjelbreid, selv mor til tre jenter på 12, 8 og 6 år og tidligere skiskytterdronning, sier det slik: – Folk bør ha så stor respekt for Marit Bjørgen at de lar henne få fred på dette området. Hun har gjort så mye for landet. – Alle vet at dette handler om en viktig avgjørelse i livet, noe som er veldig personlig - kanskje det mest personlige du kan ta. – Jeg vil ikke mene noe om hva Marit skal gjøre. Hun må gjøre det som er bra for henne, sier Liv Grete Skjelbreid.
Marit Bjørgen (34) merker at veldig mange nordmenn har en mening om hun bør få barn eller fortsette å gå på ski.